E enaisi con dich ai 
totz le lur variars vai.
Paraulas hi a qu'aluoignar 
se podon e abreviar 
els acusatius singulars, 
tant es avinenz lur afars,

con dis: per pagat mi teign 
e ieu per pagatz mi teign, 
e m teign per gais e per gai, 
aisi totz l'autre parlars vai 
qui es de la lur mainiera.
Per que eu·s dirai enquiera 
e entendatz vos qui prim etz, 
que totz en los singulars retz 
es loncs e enls plurals oblics, 
con dis Arnautz de Maroill rics 
de pretz e de valor fin' e grazida: 
«Si con li peis han e l'aiga lur vida, 
l'hai eu en amor e totz temps l'haurai». 
Gauselms Faiditz en son complanch retrai: 
«Fortz canza es e tot lo major dan». 
Ara doni dels retz plurals semblan, 

quar fan tuit, con dis Rigals de valors: 
«Tuit demandon qu'es devengud' amors, 
e ieu a totz en dirai la vertat; 
[tot eissamen con lo soleilz d'estat».]
Ara·us dic en cestui mot 
qu'els oblics sengulas fai tot, 
con dis Peire Vidals en ver: 
«Tant hai de sen e de saber 
que del tot sai mon mel chauzir 
e sai conoiser e grazir». 
Mas encara vos vuoill donar 
semblansa del sieu variar. 